Document ID: 32008R1074

KOMISJONI MÄÄRUS (EÜ) nr 1074/2008,
31. oktoober 2008,
millega muudetakse määrust (EÜ) nr 1249/96 nõukogu määruse (EMÜ) nr 1766/92 rakenduseeskirjade kohta teraviljasektori imporditollimaksude osas
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 143 punkti b koostoimes artikliga 4,
ning arvestades järgmist:
(1)
Komisjoni määruse (EÜ) nr 1249/96 (2) artikli 2 lõike 5 teises lõiguga on ette nähtud, et lisatagatist 24 eurot tonni kõva maisi kohta ei nõuta, kui impordilitsentsitaotlusele on lisatud Argentina Servicio Nacional de Sanidad y Calidad Agroalimentaria väljastatud vastavustunnistus. Seega praktikas on vastavustunnistus lisatud saatedokumentidele ja see käib kaubaga kaasas. Niisuguses olukorras takistavad halduspõhjused ettevõtjatel saada eeskirjadega ettenähtud vabastust tagatise esitamise kohustusest. Selle puuduse kõrvaldamiseks tuleb muuta tingimusi, mille kohaselt ettevõtjatel tuleb tõend esitada.
(2)
Määruse (EÜ) nr 1249/96 artikli 5 lõike 1 esimese lõigu punktiga b on kõrge kvaliteediga pehme nisu importimisel ette nähtud eritagatis lisaks tagatistele, mis on ette nähtud komisjoni 28. juuli 2003. aasta määrusega (EÜ) nr 1342/2003, millega sätestatakse teravilja ja riisi impordi- ja ekspordilitsentside süsteemi kohaldamise üksikasjalikud erieeskirjad. (3) See lisatagatis, mille suurus on 95 eurot tonni kohta, on põhjendatud pehme nisu eri kategooriatele (kõrge kvaliteediga pehme nisu või keskmise ja madala kvaliteediga pehme nisu) kehtestatud erinevate imporditollimaksudega. Kui vastavalt määruse (EÜ) nr 1234/2007 artiklile 187 peatatakse pehmele nisule kvaliteedikategooriate alusel kehtestatud tollimaksude nõudmine, ei ole enam põhjendatud ka lisatagatise nõudmine, mis tuleb seega peatada ajaks, kui on peatatud tollimaksude nõudmine.
(3)
Määruse (EÜ) nr 1249/96 lisas IVB esitatakse Euroopa Ühendusse eksporditava pehme ja kõva nisu ekspordiklassi nõuete täitmist tõendava Kanada valitsuse heakskiidetud vastavustunnistuse näidis. Kanada ametiasutused teatasid 20. mai 2008. aasta kirjaga komisjoni talitustele, et muudavad vastavustunnistuse näidist. Seega tuleks näidist kohandada.
(4)
Seepärast tuleks määrust (EÜ) nr 1249/96 vastavalt muuta.
(5)
Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1249/96 muudetakse järgmiselt.
1.
Artikli 2 lõike 5 teine lõik asendatakse järgmise tekstiga:
„Erandina määruse (EÜ) nr 2454/93 artikli 293 lõike 1 punktist e esitab importija pädevale asutusele lisatagatise, mille suurus on 24 eurot tonni kõva maisi kohta, välja arvatud juhul, kui impordilitsentsile on lisatud käesoleva määruse artikli 6 lõikes 1 nimetatud Argentina Servicio Nacional de Sanidad y Calidad Agroalimentaria (Senasa) vastavustunnistus. Sel juhul märgitakse impordilitsentsitaotluse ja impordilitsentsi lahtrisse 24 vastavustunnistuse tüüp ja number.”
2.
Artiklit 5 muudetakse järgmiselt:
a)
lõike 1 teise lõigu kolmas lause asendatakse järgmisega:
„Sel juhul märgitakse impordilitsentsitaotluse ja impordilitsentsi lahtrisse 24 vastavustunnistuse tüüp ja number.”;
b)
lisatakse järgmine lõige 3:
„3. Kui pehmele nisule kvaliteedikategooriate alusel kehtestatud imporditollimaksude nõudmine vastavalt määruse (EÜ) nr 1234/2007 artiklile 187 peatatakse, ei nõuta ajal, kui nende tollimaksude nõudmine on peatatud, käesoleva artikli lõikes 1 ette nähtud lisatagatist, mille suurus on 95 eurot tonni kohta.”.
3.
Lisas IVB esitatud pehme ja kõva nisu ekspordiklassi nõuete täitmist tõendava Kanada valitsuse heakskiidetud vastavustunnistuse näidis asendatakse käesoleva määruse lisas esitatud näidisega.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 31. oktoober 2008

Labels: 3
17
15